MARTIRI – EROI FĂRĂ MORMINTE
Prof. Şonea Maria- Şcoala cu clasele I – VIII Galda de Jos
    Înv. Lunca Mihaela – Şcoala cu clasele I-VIII Galda de Jos

Mormântul creştin, ne duce cu gândul la primii noştri creştini fără nume, la regele erou fără mormânt, Decebal, la voievozi ca Gelu sau Glad, la trupurile martirilor Horea, Cloşca şi Crişan tăiate bucăţi şi risipite în toată Transilvania, la Mihai Viteazul cel cu trupul căzut nu departe de Cluj, la trupul lui Ioan Vodă, sfârtecat la Cahul în Basarabia, la fiii lui Brâncoveanu şi la Marele Domn, martirizaţi şi aruncaţi în apele Bosforului, la soarta lui Tudor Vladimirescu. După ei vin, tot fără morminte, conducătorii spirituali şi marii oameni politici români, omorâţi în România în plin secol XX de guvernanţi conduşi de minţi viclene, străine naţiunii.
Nu avem dreptul să-i uităm nici pe cei cărora Puterea temătoare de moaştele morţilor nevinovaţi le-a mutilat trupurile după ce i-a ucis, nici pe cei îngropaţi în locuri ascunse pentru a nu fi aflaţi niciodată, nici pe cei ucişi, apoi arşi şi cărora le-a fost risipită cenuşa în 1989.  

Trebuie să ne gândim şi la mulţimea românilor fără morminte din toate timpurile şi de oriunde, din Spania până la Vladivostok, de la Cercul Polar până la apele Crimeei şi ale Constantinopolului. La cei căzuţi pe câmpul de luptă, la deportaţi pieriţi departe de ţară, la morţii din închisori îngropaţi fără cruce şi neidentificaţi, la eroii din râpele şi pădurile rezistenţei amticomuniste, la eroii ai căror cimitire de război au fost arestate de duşmani, la toţi morţii noştri fără de mormânt.
Nu exagerăm deloc când spunem că nu există loc în România pe unde să nu fie îngropată o victimă a comunismului. Executaţi prin diverse puşcării (prioritatea o deţine Jilava) în faţa unui pluton de execuţie sau cu glonţul tras în ceafă, asta în cazul celor executaţi „legal”, în urma unor simulacre de procese. Sau alţii, împuşcaţi fără nici un proces, în beciurile unor case conspirative ale Securităţii, în comune, în faţa primăriei, pe marginea şanţurilor. Sau morţi în bătăile şi torturile anchetelor Securităţii. Unora li se mai ştie locul de îngropăciune; cele mai deseori gropi comune; mai rar, câte un mormânt individual; grosul însă se află împrăştiat pe tot teritoriul României şi nu le mai ştim mormântul; fireşte ei sunt grupaţi toţi acum în eternitate; însă pentru noi, supravieţuitorii ei rămân adunaţi în cohorta „ morţilor celor fără de mormânt”.
Între zonele în care s-a manifestat rezistenţa armată anticomunistă, cea a Munţilor Apuseni s-a evidenţiat prin multimea formaţiunilor, prin numărul şi diversitatea oamenilor implicaţi. Unul dintre grupurile care au activat în partea orientală a Apusenilor între 1948 şi 1950 a fost condus de comandorul Diamandi Ionescu, grup cunoscut şi sub numele de „Muntele Băişorii”, după localitatea omonimă. 

COMANDORUL DIAMANDI IONESCU

Diamandi Gh. Ionescu ( în unele surse numele său este redat şi sub forma Iamandi Ionescu sau chiar C. Diamandi) s-a născut la 12 iulie 1913 în oraşul Tulcea şi a fost comandor ( apare  şi ca maior în documente sau căpitan în memorii) în aviaţia militară română. Potrivit surselor orale, după război Diamandi Ionescu era ofiţer la flotila Turda. Se pare că în timpul alegerilor din anul 1946 a fost trimis în fruntea unei patrule asemeni altor colegi de-ai săi, să supravegheze o secţie de votare. Ofiţerul cu convingeri democratice a dorit să asigure exercitarea dreptului de vot pentru cetăţeni în condiţii corecte. Însă în anul 1948 căpitanul Ionescu a fost arestat împreună cu alţi doi ofiţeri în garnizoana Turda, dintre care unul era coleg cu el la flotila de aviaţie, toţi fiind închişi iniţial în cazarma oraşului, ulterior fiind depuşi la Siguranţa Turda. Erau învinuiţi că nu se supuseseră ordinelor superiorilor cu ocazia alegerilor amintite. Diamandi şi colegul său din aviaţie au reuşit să spargă uşile celulelor şi să fugă în munţi. Împreună cu ei a mai plecat un student, iar în munţi au mai întâlnit un ofiţer. În orice caz Diamandi Ionescu a fost dat în urmărire în întreaga ţară în anul 1948. Într-un buletin de urmărire din 10 iunie 1948 emis de Inspectoratul General al Jandarmeriei şi transmis unor unităţi din subordine, Ionescu era considerat „infractor la siguranţa statului” alături de numeroase alte persoane, printre care Gheorghe Cantacuzino şi Istrate Micescu.
Dacă e să dăm crezare sentinţei din 1 decembrie 1950 a tribunalului Militar Cluj, Diamandi Ionescu a fugit din ţară în anul 1944, retrăgându-se cu armatele germane. El s-a întors în România după aceea, s-a spus că trimis de „agenţiile  imperialiste de spionaj pentru a organiza acte de sabotaj” împotriva regimului comunist.

CONSTITUIREA GRUPULUI „MUNTELE BĂIŞORII”

Comandorul Diamandi Ionescu a organizat un grup armat anticomunist în judeţul Turda, împreună cu mai mulţi ţărani „chiaburi”, potrivit limbajului ideologizat al lumii.

Fostul comandor de aviaţie se stabilise în zona comunei Băişoara, aflată în apropierea oraşului Iara, locuită de oameni înstăriţi. Organizaţia anticomunistă iniţiată de el, numită şi „Muntele Băişorii”, era compusă exclusiv din ţărani din zonele montane. Ionescu a început o acţiune energică acţionând cu îndrăzneală împotriva Siguranţei şi a membrilor Partidului Muncitoresc Român din regiunea pe care o controla. 
La 21 iulie 1949 partizanii au atacat cooperativa din comuna Muntele Băişorii, ameninţându-i pe membrii PMR şi pe cei ai organizaţiilor „ de masă”. Asemeni unui justiţiar a pedepsit secretarii de partid sau a primăriilor care făcuseră abuzuri sau dovediseră cruzime faţă de săteni. Securitatea avea să precizeze în actele sale că grupul comandorului Ionescu a pus stăpânire în anul 1949 pe localitatea Muntele Băişorii, partizanii defilând prin comună şi cântând „Trăiască regele” având intenţia de a ocupa şi plasele Iara şi Turda.
Unul din deţinuţii politici din zonă, scriitorul Ion Cârja care şi-a preluat informaţiile chiar de la martori oculari prezintă în memoriile sale preluarea controlului de către partizani a comunei Muntele Băişorii. Partizanii coborâseră din munţi în localitate şi au arestat miliţienii de la post, secretarul de partid şi pe colaboratorii regimului închizându-i într-o colibă aşezată pe panta superioară a comunei. Au ocupat Primăria luând toate tablourile cu însemnele puterii comuniste dându-le foc în mijlocul comunei. Aceeaşi destinaţie au avut-o şi dosarele care conţineau date despre cotele  datorate de ţărani. Au tăiat firele de telefon declarând comuna Muntele Băişorii, comună anticomunistă, dependentă numai de voinţa poporului, liberă şi sub egida regelui. În preajma amiezii a sosit o maşină a Securităţii dar ocupanţii acesteia s-au retras în momentul în care au fost ameninţaţi. După trei ore cinci camioane cu soldaţi au pătruns în comună urmate de vehicole ce trăgeau tunuri. Trupele au blocat intrarea comunei. În faţa acestor manevre, partizanii şi ţăranii care îi susţineau s-au retras spre munte  aşezându-se în linie de bătaie chiar deasupra satului. O echipă trimisă de autorităţi le-a propus partizanilor să se predea. Luptătorii anticomunişti au cerut să părăsească localitatea activiştii comunişti care i-au umilit, negociatorii refuzându-le cererea. După amiază securiştii au început să strângă cercul trăgând iniţial în aer. Partizanii au ripostat şi ei în acelaşi mod. În momentul în care au observat venirea altor camioane cu întăriri comandorul a dat ordin oamenilor să se retragă, operaţiunea urmând să se desfăşoare într-un loc sigur, pe o vâlcea. Simultan soldaţii au început să împingă în faţa lor  femei cu copii mici în braţe intuind că partizanii nu vor trage în propriile lor familii. Diamandi a rămas până în ultima clipă în coliba în care se aflau ostatecii dând drumul tuturor animalelor care se aflau în staulul din apropiere. Comandorul a scăpat de încercuire într-un mod inedit, călare pe un bou reuşind să ajungă în vâlcea unde se găseau partizanii. Împreună cu oamenii apropiaţi a reuşit să se retragă în munţi.
Localnicii participanţi la acţiune au rămas pe loc. După circa o luna au început arestarile datorită trădătorilor din sat. Au fost arestaţi iniţial doar bărbaţi indiferent de vârstă, au urmat apoi femei şi chiar copii. Dacă dăm crezare surselor memorialistice au fost în jur de 500 de persoane arestate. Cei arestaţi au fost supuşi unor  torturi inimaginabile. Ulterior celor cărora nu li s-a putut găsi nici o vină au fost eliberaţi.

În luna septembrie a anului 1949 grupul Diamandi număra cinci persoane. Înarmaţi cu pistoale automate membrii grupului circulau prin regiunea Bistra, Muntele Băişorii şi Valea Runcului Partizanii aveau agenţi recrutaţi în comunele din jur cu ajutorul cărora obţineau informaţii despre efectivele şi acţiunile Securităţii   şi Miliţiei. Diamandi Ionescu s-a acuns în satul Maşca, comuna Iara la ţăranul Ilie Ilea. În urma unui denunţ, gazda sa a fost arestată la 6 septembrie 1949 iar apoi în timpul anchetei a fost împuşcată. Diamandi a reuşit să scape. Din organizaţia Diamandi Ionescu, la Serviciul judeţean de Securitate Turda se aflau în faza cercetărilor, la sfârşitul lunii septembrie-începutul lunii octombrie 1949, un număr de 18 persoane. Serviciul de securitate preconizase finalizarea anchetei la 20 noiembrie 1949.

Din memoriile scriitorului Ion Cârja aflăm despre învinuirile aduse acestora( scriitorul afirmă că i-a întâlnit personal la Securitatea de la Turda în vara-toamna anului 1949):
- Ion Marcu   acuzat că dăduse un lămpaş oamenilor lui Diamandi şi participase la incendierea însemnelor comuniste şi a actelor oficiale în acţiunea de cucerire a comunei Muntele Băişorii.
- Grigore Marcu acuzat că reparase cu ajutorul unui fierar din comuna Ocoliş un pistol pe care l-a dat partizanilor. Acelaşi Ion Cârja nota în memorii că după o perioadă au fost aduşi noi arestaţi din lotul Muntele Băişorii. Aceştia fuseseră ţinuţi în prealabil şi torturaţi la Securitate. În urma torturilor la care au fost supuşi unii dintre ei îşi pierduseră auzul sau raţiunea. „ Era pentru prima dată când întâlneam în viaţă, oameni înspăimântaţi ca vitele, cu sistemul senzorial relaţional atât de acut dezvoltat şi cu un simţ al primejdiei permanente atât de covârşitor inhibat, încât îmi părea aproape neverosimil să cred că aceste fiinţe fuseseră înainte oameni întregi.”( Ion Cârja – Memorii).
Din noul lot făcea parte şi Ion Herculea, originar din Băişoara, tatăl secretarului de partid de la Teatrul Naţional Turda care fusese denunţat chiar de unul dintre membrii familiei. Acesta era acuzat că deşi nu participase direct la acţiune îi încurajase pe alţii să o facă bucurându-se de ceea ce se întâmpla.
Conform unor surse narative, câţiva dintre cei arestaţi în legătură cu organizaţia comandorului Diamandi, aflaţi la securitatea din Turda au fost ridicaţi în diferite nopţi din toamna anului 1949, urcaţi în dubă şi duşi într-o direcţie necunoscută. Printre cei ridicaţi se numără şi Grigore Ilea şi tatăl său din Valea Ierii, patru ţărani din Ocoliş şi Poşaga, Mihai Cucu din Ceanu Mare- fost delegat permanent al Partidului Naţional Liberal în comitetul executiv judeţean. Toţi au fost transportaţi la marginea comunelor de origine şi împuşcaţi. Cadavrele au fost expuse 4-6 zile iar după ce au intrat în putrefacţie au fost îngropaţi pe loc.

Puiu M.B. şi Budnea Obreja din satul Lunca Largă, comuna Ocoliş(jud Alba) denunţaţi şi ei că au avut legături cu partizanii din Munţii Apuseni au fost ridicaţi de acasă de o echipă a Securităţii, legaţi, aruncaţi într-o dubă şi transportaţi în Cheile Runcului unde au fost bătuţi şi mutilaţi după care au fost împuşcaţi fără judecată la 7 octombrie 1949. Trupurile le-au fost lăsate pe marginea şanţului mai multe zile având la cap o tăbliţă ce demonstra totala lipsă de consideraţie al criminalilor faţă de actul de justiţie: „ Aşa au meritat”.

Din documentele Poliţiei politice reiese că execuţiile sumare, cel puţin din a doua parte a anului 1949 au fost efectuate din ordinul direct al colonelului Mihai Patriciu, şeful Regionalei de Securitate Cluj. Pentru a-şi ascunde crimele a dispus întocmirea de rapoarte false conform cărora morţii ar fi atacat „organele”.
Turda s-a caracterizat la începuturile regimului comunist printr-o rată deosebită a asasinatelor înfăptuită de „organe”.  S-a aflat că ordinele de executare fără judecată aveau acoperire şi în alte acte oficiale fiind semnate de procurorul judeţului Turda, fostul judecător Ioan Solonaru, acesta afirmând într-o şedinţă a factorilor politici comunişti „Pentru bandiţi nu există cimitir”. Scopul acestor execuţii era intimidarea şi îngrozirea populaţiei.

3. EPILOG ÎNSÂNGERAT- DISTRUGEREA GRUPULUI „MUNTELE BĂIŞORII”

La data de 18 ianuarie serviciile represive au reuşit să-l captureze pe comandorul Diamandi Ionescu.

Procesul grupului Diamandi s-a desfăşurat la Tribunalul Militar Cluj la sfârşitul lunii noiembrie –începutul lunii decembrie 1950. La proces au asistat muncitori şi ţărani selectaţi dintre membrii de partid.

Sentinţa nr  937/ 1 decembrie 1950 a Tribunalului Militar Cluj prevedea condamnarea a 24 de persoane.
Diamandi Ionescu împreună cu doi dintre cei mai apopiaţi membrii ai grupului au fost condamnaţi la moarte şi confiscarea averii.

Ceilalţi membrii au fost condamnaţi la muncă silnică sau temniţă grea între 5 şi 20 de ani precum şi degradarea drepturilor civile şi confiscarea averilor.
La 15 mai 1951, căpitanul Diamandi Ionescu împreună cu Simion Gălbează şi Iosif Codoreanu sau (Codreanu) au fost executaţi în penitenciarul Cluj, ca urmare a ordinului colonelului Patriciu.

În acest fel un grup de luptători anticomunist-unul din multele care au existat în România „democrat populară”-intră într-o uitare deliberat construită de regimul comunist. La mai bine de jumătate de veac de la petrecerea evenimentelor, istoria sa este parţial cunoscută, în bună parte datorită inaccesibilităţii arhivelor defunctului sistem totalitar.
Visăm o sărbătoare când, după obiceiul pământului, vor veni pelerini aducând în traistă din ţară şi din toate zările lumii, ţărână de la locul de pieire şi din care va creşte iarba din jurul lespedei de mormânt.
Visăm o sărbătoare a sufletelor, când cercul de foc al lumânărilor din jurul  „Mormântului celor fără de mormânt” va lumina noile generaţii.

